stanford-oval/wikipedia huggingface dataset:
Billie Eilish
Lapsuus

Eilish kasvoi Highland Parkissa, Los Angelesissa. Hänen vanhempansa, Maggie Baird ja Patrick O’Connell, ovat molemmat näyttelijöitä ja muusikoita. Niin ikään muusikkona tunnettu Finneas O’Connell on hänen isoveljensä.
Eilish kävi kotikoulua ja lauloi veljineen kirkon kuorossa kahdeksanvuotiaasta. Hän harrasti myös tanssia. Omien kappaleidensa kirjoittamisen Eilish aloitti 11-vuotiaana veljensä innoittamana ja sai siihen opastusta muusikkoäidiltään. Hänen ensimmäinen kunnollinen kappaleensa on nimeltään ”Fingers Crossed” ja Eilish on kertonut saaneensa siihen inspiraation The Walking Dead -televisiosarjasta.
Ura > 2015–2018: Uran alku

Eilish ja hänen veljensä Finneas O’Connell julkaisivat  ”She’s Broken” ja ”Fingers Crossed” -kappaleet SoundCloud-suoratoistopalvelussa vuoden 2015 elo-syyskuussa. Saman vuoden marraskuussa he julkaisivat siellä myös ”Ocean Eyes” -kappaleen, joka nousi nopeasti viraalihitiksi. Syksyllä 2016 Eilish kertoi Voguelle, että hänen veljensä kirjoitti kappaleen ja se oli alun perin tarkoitettu tämän yhtyeelle. Lopulta O’Connell pyysi pikkusiskoaan laulamaan kappaleessa, koska mielestään oma äänensä ei siihen sopinut. Kappaleen musiikkivideo oli alun perin kuvattu päivä sen jälkeen, kun Eilish oli täyttänyt 14 vuotta.lähde? Se julkaistiin YouTubessa maaliskuussa 2016, ja vuoden 2020 helmikuuhun mennessä sitä oli katsottu yli 225 miljoonaa kertaa. ”Ocean Eyes” oli saanut yli 132 miljoonaa kuuntelukertaa Spotifyssa lokakuuhun mennessä 2018.lähde?
Seuraavan kappaleensa ”Six Feet Under” Eilish julkaisi SoundCloudissa vuoden 2016 kesäkuussa. Se julkaistiin singlenä Darkroomin ja Interscopen kautta saman vuoden marraskuussa.
Vuoden 2017 aikana Eilish julkaisi lukuisia singlejä, kuten ”Bellyache” ja ”Bored”, joka oli osa Netflixin Kolmetoista syytä -sarjaa. Osa singleistä sisältyy myös Eilishin ensimmäiselle EP-levylle Don’t Smile at Me, joka julkaistiin elokuussa 2017. EP ylitti platinalevyrajan muun muassa Yhdysvalloissa ja Isossa-Britanniassa.
Lokakuussa 2017 Apple nimesi Eilishin Apple Music UpNext -artistiksi. Marraskuussa Eilish julkaisi ilmoituksen Where’s My Mind? -kiertueesta, joka alkoi seuraavan vuoden helmikuussa Euroopasta ja päättyi Yhdysvaltoihin huhtikuussa.
Huhtikuussa 2018 Eilish julkaisi ”Lovely”-kappaleen Khalidin kanssa, jonka hän oli tuntenut jo ennen kuin nousi suureen suosioon.lähde? ”Lovely” oli mukana myös Netflixin Kolmetoista syytä -sarjan toisen tuotantokauden soundtrackilla. Eilish julkaisi samana vuonna myös singlet ”Bitches Broken Hearts”, ”You Should See Me in a Crown” ja ”When the Party’s Over”. Näistä singleistä ”Lovely”, ”You Should See Me In a Crown” ja ”When the Party’s Over” nousivat Billboard Hot 100 -listalle.
Toukokuussa 2018 Eilish julkaisi ensimmäisen jakson groupies have feelings too -nimisestä radio-ohjelmastaan, jota lähettää Beats 1 -radiokanava. Eilish juontaa ohjelmaa veljensä kanssa.
Ura > 2019–2020: When We All Fall Asleep, Where Do We Go?

Billie Eilish julkaisi 9. tammikuuta 2019 ”When I Was Older” -kappaleen, joka on saanut inspiraatiota Alfonso Cuarónin elokuvasta Roma. Kappale julkaistiin Music Inspired by the Film Roma -albumilla myöhemmin samana vuonna.
Tammikuun lopussa Eilish ilmoitti esikoisalbuminsa When We All Fall Asleep, Where Do We Go? julkaisuajankohdaksi 29. maaliskuuta 2019. Hän julkisti myös albumin kansikuvan ja nimesi uuden singlen, ”Bury a Friend”, joka julkaistiin seuraavana päivänä. Albumin singleistä parhaiten menestyi ”Bad Guy”, joka julkaistiin albumin julkaisupäivänä. Se nousi ensimmäiselle sijalle 15 maan singlelistoilla ja oli Spotifyn toiseksi kuunnelluin kappale vuonna 2019. IFPI nimesi singlen vuoden 2019 suurimmaksi maailmanlaajuiseksi singleksi. Eilish voitti kappaleella kaksi Grammy-palkintoa tammikuussa 2020.
Vuoden 2019 marraskuussa Eilish julkaisi uuden ”Everything I Wanted” -kappaleen, jonka seuraavan vuoden tammikuussa ilmestyneen musiikkivideon Eilish ohjasi. Hän on aiemmin ohjannut videon myös ”Xanny” -kappaleelle. ”Everything I Wanted” kertoo Eilishin ja tämän veljen Finneas O’Connellin läheisestä suhteesta. Se oli ensimmäinen uusi kappale Eilishiltä albumin julkaisun jälkeen.
Tammikuussa 2020 kerrottiin, että Billie Eilish esittää vuonna 2020 ensi-iltansa saavan James Bond -elokuvasarjaan kuuluvan 007 No Time to Die -elokuvan tunnuskappaleen. Hän kirjoitti kappaleen yhdessä veljensä kanssa. ”No Time to Die” -kappale julkaistiin 13. helmikuuta 2020. Vuonna 2022 Eilish voitti Oscar-palkinnon ”No Time To Die” -kappaleellaan.
Eilish ilmoitti 12. maaliskuuta 2020 lykkäävänsä hänen Where Do We Go? -maailmankiertueensa esiintymisiä myöhemmäksi koronaviruspandemian takia. Siirto koski jäljellä olevia Pohjois-Amerikan konsertteja, jotka oli tarkoitus järjestää maaliskuun aikana. Kiertueen Pohjois-Amerikan osa oli alkanut vain kaksi päivää ennen ilmoitusta.
Ura > 2021–2022: Happier Than Ever

Vuoden 2021 Grammy-gaalassa Eilish voitti vuoden levytyksen Grammy-palkinnon kappaleella ”Everything I Wanted” ja parhaan visuaaliseen mediaan tehdyn laulun Grammy-palkinnon kappaleella ”No Time to Die”.
27. huhtikuuta 2021 Eilish paljasti julkaisevansa toisen albuminsa Happier Than Ever. Albumi julkaistiin 30. heinäkuuta, joka on myös hänen veljensä Finneas O’Connellin syntymäpäivä. Albumilta julkaistiin singlenä kappaleet ”Therefore I Am”, ”Your Power”, ”NDA”, ”My Future” sekä ”Lost Cause”.
Vuoden 2022 Grammy-gaalassa Eilish oli ehdolla seitsemässä eri kategoriassa kappaleellaan sekä albumillaan Happier Than Ever, mutta ei voittanut yhtään palkintoa.
Ura > 2023–nykyhetki: Hit Me Hard and Soft

Heinäkuussa 2023 Eilish julkaisi kappaleen ”What Was I Made For?”, joka kuuluu Barbie-elokuvan soundtrackille.  Kappale palkittiin Golden Globe -palkinnolla, kahdella Grammy-palkinnolla ja parhaan laulun Oscar-palkinnolla. Oscar-voiton myötä 22-vuotiaasta Eilishistä tuli nuorin kaksinkertainen Oscar-voittaja.
Eilishin kolmas studioalbumi Hit Me Hard and Soft julkaistiin 17. toukokuuta 2024. Albumi nousi yhdysvaltalaisen Billboard 200 -albumilistan toiseksi ja sen kappaleista suosittuja ovat olleet muun muassa ”Birds of a Feather”, ”Lunch” ja ”Chihiro”.
Vuoden 2024 kesäkuussa Eilish ylitti sadan miljoonan kuukausittaisen kuuntelijan rajan Spotifyssa kolmantena ja nuorimpana artistina koskaan. Elokuussa hän ohitti The Weekndin palvelun kuunnelluimpana artistina kuukausittaisissa kuuntelijoissa mitattuna. Tuolloin hänen 82 kappaleestaan kahdeksaa oli toistettu Spotifyn kautta yli miljardi kertaa. Kahden miljardin kuuntelukerran ylittäneitä olivat ”Lovely” sekä ”Bad Guy” ja muita miljardin ylittäneitä ”When the Party’s Over”, ”Everything I Wanted”, ”Ocean Eyes”, ”Happier Than Ever”, ”Idontwannabeyouanymore” ja ”Bury a Friend”. Myöhemmin samana vuonna miljardin kuuntelukerran rajan saavutti myös ”Birds of a Feather”.
Julkisuuskuva

Eilish on saanut paljon huomiota mediassa epätavallisen tyylinsä takia. Hän pukeutuu suurimmaksi osaksi löysiin ja huonosti istuviin vaatteisiin. Vuonna 2017 Eilish kertoi käyttävänsä erikoisia vaatteita kiinnittääkseen muiden huomion, sillä on silloin omalla mukavuusalueellaan. Hän ei tunne oloaan kotoisaksi käyttäessään samanlaisia vaatteita kuin muut. Paper-lehden haastattelussa Eilish kertoi olevansa kiinnostunut muodista, mutta ei pidä säännöistä ja tekee asiat aina päinvastoin kuin käsketään. Hän haluaa näyttää mieleenpainuvalta ja  uskookin ”todistaneensa ihmisille, että on tärkeämpi kuin he luulevat”. Olemukseltaan hän on pelottava saadakseen ihmiset kuuntelemaan. Vuonna 2019 Eilish oli mukana Calvin Kleinin kampanjassa, jossa hän paljasti pukeutuvansa peittäviin vaatteisiin välttääkseen vartaloaan koskevat kommentit:
»En koskaan halua maailman tietävän kaikkea minusta. Se on syy, miksi käytän isoja, löysiä vaatteita. Kellään ei voi olla mielipidettä, koska he eivät ole nähneet mitä alla on. Kukaan ei voi sanoa ”hän on hoikka/paksu”, ”hän ei ole hoikka/paksu”, ”hänellä on litteä perse”, ”hänellä on läski perse”. Kukaan ei voi sanoa siitä mitään, koska he eivät tiedä.» 
(Billie Eilish, 2019)
Maaliskuussa 2021 Eilish sai suurta huomiota värjätessään hiuksensa blondiksi. Hänen Instagramissa julkaisemansa kuva nousi palvelun kaikkien aikojen kolmanneksi tykätyimmäksi. Toukokuussa Eilish poseerasi brittiläisen Vogue-muotilehden kannessa vähäpukeisena, joka poikkesi paljon hänen tutusta julkisuudessa nähdystä tyylistään ja herätti siten lehden kuvilla huomiota sosiaalisessa mediassa. Kuvissa Eilishillä oli päällään muun muassa pinkki hame ja mekko. Eilishin tatuointi myös näkyi, vaikka hän onkin sanonut että "ei ikinä näytä sitä".lähde?
Eilish julkaisee musiikkikappaleitaan myös videopalvelu YouTubessa, jossa hänellä on noin 51 miljoonaa tilaajaa ja yli 15,5 miljardia katselukertaa (kesäkuu 2024).
Diskografia > Studioalbumit

When We All Fall Asleep, Where Do We Go? (2019)
Happier Than Ever (2021)
Hit Me Hard and Soft (2024)
Diskografia > EP-levyt

Don’t Smile at Me (2017)
Aiheesta muualla

Kuvia tai muita tiedostoja aiheesta Billie Eilish Wikimedia Commonsissa
Virallinen kotisivu (englanniksi)
Billie Eilish MusicBrainzissa. (englanniksi)
Billie Eilish AllMusic.comissa (englanniksi)
Billie Eilish YouTube.comissa (englanniksi)
Billie Eilish Internet Movie Databasessa. (englanniksi)
Billie Eilish
| --- | --- |
Studioalbumit:  When We All Fall Asleep, Where Do We Go?  Happier Than Ever  Hit Me Hard and Soft 
Livealbumit:  Live at Third Man Records 
EP:t:  Don’t Smile at Me 
Singlet:  ”Ocean Eyes”  ”Six Feet Under”  ”Bellyache”  ”Bored”  ”Watch”  ”Copycat”  ”Idontwannabeyouanymore”  ”My Boy”  ”&Burn”  ”Bitches Broken Hearts”  ”Lovely”  ”Party Favor”  ”You Should See Me in a Crown”  ”When the Party’s Over”  ”Come Out and Play”  ”When I Was Older”  ”Bury a Friend”  ”Wish You Were Gay”  ”Bad Guy”  ”All the Good Girls Go to Hell”  ”Everything I Wanted”  ”No Time to Die”  ”Ilomilo”  ”My Future”  ”Therefore I Am”  ”Lo vas a olvidar”  ”Your Power”  ”Lost Cause”  ”NDA”  ”Happier Than Ever”  ”What Was I Made For?”  ”Lunch”  ”Birds of a Feather” 
Muuta:  Diskografia  Finneas O’Connell 
| n k James Bond -elokuvien tunnuskappaleiden esittäjät |
| --- | --- |
 John Barryn orkesteri  Matt Monro  Shirley Bassey  Tom Jones  Nancy Sinatra  Louis Armstrong  Paul McCartney  Lulu  Carly Simon  Sheena Easton  Rita Coolidge  A-ha  Gladys Knight  Tina Turner  Sheryl Crow  Garbage  Madonna  Chris Cornell  Jack White & Alicia Keys  Adele  Sam Smith  Billie Eilish 
| Auktoriteettitunnisteet  |
| --- | --- |
Kansainväliset:  ISNI  VIAF  WorldCat 
Kansalliset:  Norja  Espanja  Ranska  BnF data  Katalonia  Saksa  Italia  Yhdysvallat  Japani  Tšekki  Alankomaat  Puola  Venäjä 
Taiteenala:  FID  Grammy Awards  MusicBrainz 
Henkilöt:  Deutsche Biographie  DDB 
Muut:  IdRef 
Billie Eilish kesäkuussa 2019. Hän pukeutuu tavallisesti löysiin vaatteisiin.
Gudmund Jöran Adlerbeth

| Gudmund Jöran Adlerbeth |
| --- | --- |
 Gudmund Jöran Adlerbeth
Henkilötiedot
Syntynyt: 21. toukokuuta 1751 Jönköping, Ruotsi
Kuollut: 7. lokakuuta 1818 (67 vuotta) Svarttorp, Ruotsi
Kansalaisuus:  Ruotsi
Ammatti:  kirjailija, kääntäjä
Kirjailija
Äidinkieli: ruotsi
Tuotannon kieli: ruotsi
Aiheesta muualla
Löydä lisää kirjailijoitaKirjallisuuden teemasivulta
Gudmund Göran (Jöran) Adlerbeth (21. toukokuuta 1751 Jönköping − 7. lokakuuta 1818 Svarttorp) oli ruotsalainen kirjailija, kustavilainen akateemikko, tunnettu varsinkin roomalaisten runoilijoiden Horatiuksen, Vergiliuksen ja Ovidiuksen taitavana ruotsintajana. Hän kirjoitti myös näytelmiä (ooppera Cora och Alonzo ja murhenäytelmä Ingiald Illråda) ja jätti jälkeensä tärkeitä historiallisia muistiinpanoja. Hän kallistui loppuiällään vapaampaan suuntaan sekä runoudessa että politiikassa.
Adlerbeth valittiin vastaperustetun Ruotsin akatemian jäseneksi vuonna 1786.
Adlerbethin poika on muinaistutkija Jakob Adlerbeth.
Patricia Crone

| Patricia Crone> Henkilötiedot |
| --- | --- |
Syntynyt: 28. maaliskuuta 1945
Kuollut: 11. heinäkuuta 2015 (70 vuotta)
Kansalaisuus:  Tanska
Arvonimi: professori
Koulutus ja ura
Tutkimusalue:  Historia ja islam
Aiheesta muualla
www.hs.ias.edu/crone
Patricia Crone (28. maaliskuuta 1945 – 11. heinäkuuta 2015) oli tanskalainen orientalisti ja historioitsija, joka oli erikoistunut islamin varhaishistoriaan. Hän edusti "revisionistista" tai historiallis-kriittistä suuntausta, joka suhtautui skeptisesti islamin omaan perimätietoon islamin synnystä.
Elämä

Patricia Crone teki väitöskirjansa Britanniassa vuonna 1974 ja toimi islamin tutkimuksen lehtorina Oxfordin yliopistossa 1977–1990 ja Cambridgen yliopistossa 1990–1997. Vuodet 1997–2014 hän toimi Yhdysvalloissa historian tutkimuksen professorina Princetonin yliopistossa. Hän oli neljän yliopiston kunniatohtori ja sai useita muita tieteellisiä tunnustuksia.
Tutkimus

Patricia Crone piti epäluotettavana islamin omaa perimätietoa, kun tutkittiin islamin varhaishistoriaa. Hän kuitenkin luotti kristittyjen kirjoittajien teoksissa olleisiin lyhyisiin mainintoihin Muhammedista. Niiden nojalla hän uskoi Muhammedin historiallisuuteen ja vetosi etenkin Doctrina Jacobi -sitaattiin, josta hän totesi: ”tämä lähde antaa melko kumoamattoman näytön siitä, että hän [Muhammed] on historiallinen hahmo”.
Patricia Crone toi kirjoissaan esiin seikkoja, jotka kertovat islamilaisen perimätiedon epäluotettavuudesta. Ensinnäkin Muhammedia koskevissa tarinoissa on useita muunnelmia, jotka ovat keskenään ristiriitaisia. Esimerkiksi Ibn Ishaqiin pohjautuen kerrotaan, että Muhammedin tullessa Medinaan siellä vallitsi valtatyhjiö ja keskinäinen riitely. Toisissa lähteissä taas kerrotaan, että Muhammed syrjäytti yksimielisesti valitun kuninkaan, Ibn Ubayyn, joka oli kruunausta vailla valmis astumaan virkaan. Cronen mukaan tarinat olivat ristiriidassa, ja syynä oli se, että tarvittiin erilaisia tarinoita eri tarkoituksiin. Välillä haluttiin korostaa Muhammedia Medinan pelastajana, toisella kertaa Muhammedin kohtaamia vaikeuksia.
Crone havaitsi lisäksi, että myöhäisemmät lähteet sisälsivät aina enemmän yksityiskohtia kuin varhaisemmat. Tarinat siis kasvoivat pituutta vanhetessaan. Esimerkiksi Ibn Ishaqiin (k. 767) nojautuva lähde kertoo eräästä retkestä näin: Sillä välin Jumalan lähettiläs oli lähettänyt Saad b. Abi Waggasin sotaretkelle kahdeksan miehen kanssa Muharijunin heimosta. He menivät Hijazin Kharrariin saakka, ja palasivat taistelematta vihollisen kanssa. Kaksi sukupolvea myöhemmin al-Waqidi (k. 822) kertoo Sotaretkien historiassa samasta matkasta. Nyt tiedetään jo sotaretken tarkka päivämäärä, kohteen sijainti ja retken tarkoitus, joka oli juutalaisen Quraiza-heimon karavaanin ryöstö. Lisäksi tiedetään, että miehet kulkivat jalan, mutta liikkuivat vain yöllä, että matka kesti viisi päivää, että karavaani oli jo mennyt; että miesten määrä olikin 20 tai 21, ja että kaikki tämä tieto oli suullisen ketjun kautta peräisin retken johtajalta itseltään. Crone katsoo, että jos tiedon lisääntyminen oli näin suurta kahden sukupolven kuluessa, voi kuvitella, kuinka mittavaa sen oli täytynyt olla niiden viiden sukupolven aikana, jotka erottivat Muhammedia ja Ibn Ishaqia.
Crone päätteli, että Muhammedista kertovat tarinat eivät tulleet muslimien suullisesta muistipankista vaan olivat tarinankertojen sepitteitä. Niiden tarkoitus oli antaa selityksiä Koraanin lauseille, joiden merkitystä kukaan ei ymmärtänyt.
Teoksia

Cronen tunnetuimmat teokset ovat Hagarism yhdessä Michael Cookin kanssa ja Meccan Trade. Muihin teoksiin kuuluvat muun muassa Slaves on Horses (1980) ja God's Caliph (1986) yhdessä Martin Hindsin kanssa. Orientalisti Chase F. Robinson kuvasi Cronen vaikutusta seuraavasti:
Mikään aikakausi islamin tutkimuksen historiassa ei kilpaile omaperäisyydessään sen vuosikymmenen kanssa, joka alkoi teoksesta Hagarism (1977) ja päättyi kirjan Meccan Trade and Roman, Provincial and Islamic Law (1987) kautta teoksiin Slaves on Horses (1980) ja God’s Caliph (1986). Pääasiassa Cronen tieteellistä ortodoksiaa vastaan tekemien sarjahyökkäysten ansiosta - - ortodoksia sortui, koska niin monet valtavirtaisen orientalismin hiljaiset säännöt kaatuivat, mukaan lukien itsesäätöinen autoritaarisuus ja opillinen eristyneisyys.
Teoksia > Hagarism (1977)

Vuonna 1977 Crone julkaisi yhdessä Michael Cookin kanssa John Wansbroughilta vaikutteita saadun epäortodoksisen kirjan Hagarism. Teos sai osakseen valtavasti huomiota islamologien keskuudessa. Kirjoittajat esittivät muun muassa, että hidzra tarkoitti Palestiinan valtausta, minkä Muhammed teki yhdessä juutalaisten kanssa. Teoria perustui armenialaiseen ”Herakleioksen historiaan”, joka katsotaan kirjoitetun vuoden 661 tienoilla. Teksti on varhaisin, missä esiintyy nimi Muhammed (Mahmet-niminen kauppias). Kirjoittajana on pidetty armenialaista piispaa nimeltä Sebeos, mutta tämä ei ole varmaa. Crone ja Cook katsoivat, että Muhammed oli vielä elossa arabien valloittaessa Palestiinan. Islamin keskus ei sijainnut Mekassa vaan jossain pohjoisemmassa osassa Hijazin aluetta. Abu Bakr oli kirjoittajien mukaan keksitty hahmo.
Myöhemmin Crone ja Cook vetäytyivät monista kirjan väitteistä. Crone pysyi kuitenkin näkemyksessä, että islaminuskon juuret olivat juutalaisuudessa, ja arabit ja juutalaiset olivat liittolaisia.
Teoksia > God's Caliph (1986)

God's Caliph. Religious authority in the first centuries of Islam on Patricia Cronen ja Martin Hindsin vuonna 1986 julkaisema tutkimus siitä, miten varhaiset kalifit halusivat ymmärtää uskonnollisen auktoriteetin islamin varhaisvuosina. Kirjoittajat perustelevat väitettä, että varhaiset kalifit pitivät itseään shiialaisuuden tavoin myös uskonnollisina auktoriteetteina sen sijaan, että korkein auktoriteetti olisi kuulunut uskonoppineille, kuten sunnalaisuudessa. Sunnalainen oppi kalifista vain "uskovien puolustajana" olisi kehittynyt vasta kalifien hävittyä kiistansa uskonoppineiden kanssa. Shiialaisuus edustaisi siten varhaisinta ratkaisua kalifin ja ulaman valtasuhteista.
Teoksia > Meccan Trade and the Rise of Islam (1987)

Läntiset orientalistit yleensä luottavat keskiajan islamilaiseen tarinaperinteeseen Mekasta, joka oli kauppateiden risteys ja pakanallinen pyhiinvaelluskeskus, missä valtaa piti quraish-heimo. Cronen mukaan aikalaislähteet eivät tunne Mekan kauppa- ja finanssikeskusta. Hän kirjoitti:
- - on selvää, että jos mekkalaiset olisivat olleet kansainvälisen kaupan välittäjiä, heistä pitäisi olla jotain mainintoja  - - mutta Quraish-heimoa ja heidän kauppakeskustaan ei mainita missään, ei kreikaksi, ei latinaksi, ei syyriaksi, ei arameaksi, ei koptiksi eikä miksikään kieleksi, jota käytettiin Arabian ulkopuolella ennen valloitussotia.
Crone päätteli, ettei Mekan asukkailla ollut mitään tekemistä kansainvälisen kaupan kanssa. Vaikka eteläinen Arabia oli lyhyen aikaa Intiasta tuotujen mausteiden välityspaikka, tämä kauppa päättyi jo 200-luvulla siirryttyään etiopialaisten, kreikkalaisten ja persialaisten käsiin. Mekassa käytiin korkeintaan pienimuotoista kauppaa lyhyttavaroilla. Mitään kauppateitä ja niitten risteystä ei siten ollut olemassakaan. Crone ei liioin löytänyt tietoja siitä, että Mekka olisi ollut varhainen pyhiinvaelluskohde. Esi-islamilaisten pyhäkköjen luettelot mainitsevat kuusitoista pyhiinvaelluskohdetta Arabian niemimaalla, mutta eivät Mekkaa. Cronen mukaan jo Wellhausen tiesi tämän vuonna 1887. Pyhiinvaelluskohteissa käytiin kauppaa, mutta ei Mekassa, koska Mekka ei ollut pyhiinvaelluskohde.
Cronen mukaan historialliset lähteet eivät tunteneet Mekkaa, sen pyhäkköä eivätkä quraish-heimoa ennen 700-luvun puoliväliä. Mekka ei liioin esiintynyt Arabian niemimaan vanhojen pyhiinvaelluskohteiden joukossa, vaikka lähteet luettelivat 16 muuta paikkaa. Karttoihin Mekka ilmestyi 900-luvulla. Tämä tarkoittaa, että Mekka Muhammedin kotikaupunkina oli vasta myöhempää tarinaperinnettä.
Kirjan saaman arvostelun mukaan Meccan Trade oli murskaava kritiikki valtavirtaiselle länsimaiselle käsitykselle islamin synnystä.
Häiriötekijä (elokuva)

| Häiriötekijä |
| --- | --- |
 Elokuvan juliste.
Ohjaaja:  Aleksi Salmenperä
Käsikirjoittaja:   Aleksi Salmenperä  Jani Volanen  Samu Heikkilä 
Perustuu:  Q-teatterin näytelmään Häiriötekijä
Tuottaja:   Yrjö Nieminen  Mikko Tenhunen 
Kuvaaja:  Heikki Färm
Leikkaaja:  Samu Heikkilä
Lavastaja:  Markku Pätilä
Pääosat:   Tommi Korpela  Elina Knihtilä  Eero Ritala  Lotta Kaihua  Elena Leeve  Pirjo Lonka  Jani Volanen 
Valmistustiedot
Valmistusmaa:  Suomi
Tuotantoyhtiö:  Mjölk Movies
Ensi-ilta:   2015-08-2121. elokuuta 2015 (Espoo Ciné)  2015-09-1111. syyskuuta 2015 (Suomi)  
Kesto:  85 minuuttia
Alkuperäiskieli:  suomi
Budjetti:  900 000 euroa
Aiheesta muualla
IMDb 
Elonet
Infobox OKNimi-testi OK: 
Häiriötekijä on vuonna 2015 ensi-iltansa saanut suomalainen musta komediaelokuva, jonka on ohjannut Aleksi Salmenperä. Elokuva perustuu Q-teatterin samannimiseen näytelmään vuodelta 2013.
Elokuvan kuvaukset alkoivat kesäkuussa 2014.
Häiriötekijä sai ensi-iltansa 21. elokuuta 2015 Espoo Ciné -elokuvafestivaaleilla.
Juoni

Elokuva koostuu useista eri episodeista, jotka ovat järjestyksessä nimeltään:
”Kiinteistövälittäjä”
”Opas hyytyy”
”Kuksamies”
”Jemmailija”
”Takaisin vauvaksi”
”Kaunis kuolema”
”Makkonen”
”Napostellaan”
”Business Class”
”Mielikuvitushautajaiset”
Näyttelijät

| 0 | 1 | 2 |
| --- | --- | --- |
|  Tommi Korpela  | … |  kiinteistövälittäjä / Ukko / mies / Kristian / Makkonen / Mads / Benny / mies / Jeesus   |
|  Elina Knihtilä  | … |  äiti / Ulla / St. Elined   |
|  Eero Ritala  | … |  Marko / Leo / Jonathan / virkailija / St. Ecanus   |
|  Lotta Kaihua  | … |  Pia / Anne / St. Lucy   |
|  Elena Leeve  | … |  Leena / Saara / kurkistava naama / Miia / St. Elfeda   |
|  Pirjo Lonka  | … |  opas / nainen / St. Philomena   |
|  Jani Volanen  | … |  Veli   |
|  Minna Suuronen  | … |  sisäkkö / Marja   |
|  Minna Haapkylä  | … |  Liina   |
|  Hannu-Pekka Björkman  | … |  Juhis   |
|  Laura Birn  | … |  esimies   |
Vastaanotto

| 0 | 1 | 2 |
| --- | --- | --- |
Episodi Niko Ikonen: 
Film-O-Holic.com Sampo Bergman: 
Iltalehti Juho Rissanen: 
Ilta-Sanomat Tarmo Poussu:
Aiheesta muualla

Häiriötekijä Internet Movie Databasessa (englanniksi)
Cowdenin oireyhtymä

Cowdenin oireyhtymä on harvinainen autosomissa dominantisti periytyvä oireyhtymä, jonka luonteenomaisimpana piirteenä potilaalla esiintyy useita kasvainten kaltaisia muodostumia, hamartoomia. Vaikka ne ovat hyvänlaatuisia, on potilaiden sairastumisvaara tiettyihin syöpiin kohonnut. Oireyhtymä kuvattiin vuonna 1963 ja nimettiin siitä kärsineen potilaan mukaan.
Useimmissa tapauksissa oireyhtymän aiheuttaa PTEN-geenin mutaatio. Esiintyvyys on naisilla hieman korkeampi kuin miehillä.
Oireyhtymään voi liittyä Lhermitten–Duclos'n tauti, hitaasti kehittyvä aivokasvain pikkuaivoissa.
Äskettäin on havaittu, että ituradan heterotsygoottiset mutaatiot SEC23B:ssä, joka on endoplasmisesta retikulumista erittyvien kuoriproteiinikompleksi II -vesikkelien komponentti, liittyy Cowdenin oireyhtymään. Mahdollista vuorovaikutusta PTEN:n ja SEC23B:n välillä on äskettäin ehdotettu, koska on saatu uusia todisteita kummankin roolista ribosomien biogeneesissä, mutta tätä ei ole lopullisesti määritetty.
Aiheesta muualla

Wikimedia Commonsissa on kuvia tai muita tiedostoja aiheesta .
Cowdenin syndrooma (Orphanet)
PTEN-hamartooma- kasvainoireyhtymä
Tšekin luonto

Syksyistä metsää Tšekissä.
Keski-Euroopassa sijaitsevan Tšekin tasavallan luonto edustaa tyypillistä keskieurooppalaista luontoa. Tšekin luonnonoloihin vaikuttavat korkeat vuoristot ja mantereinen sijainti, ja pääosa maan metsistä on havupuuvaltaisia. Tšekissä on runsaasti ilveksiä, ja muita suurempia petonisäkkäitä ovat karhu ja susi. Maassa esiintyy myös villisikoja.